Title: ประกาศกรมสรรพสามิต เรื่อง กำหนดมูลค่าสินค้ายาสูบชนิดบุหรี่ซิกาแรต เพื่อถือเป็นเกณฑ์ในการกำหนดค่าปรับ

ประกาศกรมสรรพสามิต
เรื่อง
กำหนดมูลค่าสินค้ายาสูบชนิดบุหรี่ซิกาแรต เพื่อถือเป็นเกณฑ์ในการกำหนดค่าปรับ[๑]

เพื่อให้การกำหนดค่าปรับในการเปรียบเทียบคดีเกี่ยวกับสินค้ายาสูบชนิดบุหรี่ซิกาแรต
ในกรณีไม่มีราคาขายปลีกแนะนำตามมาตรา ๑๗ (๑)
แห่งพระราชบัญญัติภาษีสรรพสามิต พ.ศ. ๒๕๖๐ และไม่อาจหามูลค่าของสินค้าชนิดเดียวกันซึ่งได้เสียภาษีโดยถูกต้องแล้วในเวลาหรือใกล้เวลาที่กระทำความผิดนั้น
หรือไม่อาจหามูลค่าของสินค้าที่มีลักษณะใกล้เคียงกัน
ตามหลักเกณฑ์ที่กำหนดไว้ในมาตรา ๑๓๖ วรรคหนึ่ง แห่งพระราชบัญญัติภาษีสรรพสามิต
พ.ศ. ๒๕๖๐ ได้ เป็นไปอย่างมีมาตรฐานและเป็นไปในแนวทางเดียวกัน

อาศัยอำนาจตามความในมาตรา ๑๓๖
วรรคสอง แห่งพระราชบัญญัติภาษีสรรพสามิต พ.ศ. ๒๕๖๐ อธิบดีกรมสรรพสามิต จึงกำหนดมูลค่าของสินค้ายาสูบชนิดบุหรี่ซิกาแรต
เพื่อถือเป็นเกณฑ์ในการกำหนดค่าปรับในกรณีที่ไม่อาจหามูลค่าของสินค้าตามมาตรา ๑๓๖
วรรคหนึ่ง ได้ ไว้ดังต่อไปนี้

ข้อ ๑  ให้ถือมูลค่าของสินค้ายาสูบชนิดบุหรี่ซิกาแรต
ดังต่อไปนี้ เป็นเกณฑ์ในการกำหนดค่าปรับ
๑.๑
บุหรี่ซิกาแรตขนาดบรรจุซองละ ๒๐ มวน ให้ถือราคาซองละ ๘๐.๐๐ บาท
๑.๒
บุหรี่ซิกาแรตที่บรรจุซองหรือภาชนะอื่นมากกว่าหรือน้อยกว่า ๒๐ มวน ให้ถือราคาที่เพิ่มขึ้นหรือลดลงตามส่วนของขนาดบรรจุที่กำหนดไว้ในข้อ
๑.๑

ข้อ ๒  การกำหนดมูลค่าของสินค้ายาสูบชนิดบุหรี่ซิกาแรต
เพื่อถือเป็นเกณฑ์ในการกำหนดค่าปรับ อธิบดีจะดำเนินการทบทวนทุกสิ้นปีปฏิทินตั้งแต่สิ้นปีปฏิทิน
พ.ศ. ๒๕๖๒ เป็นต้นไปหรือจะทบทวนก่อนสิ้นปีปฏิทินเมื่อมีเหตุที่ทำให้มูลค่าของสินค้ายาสูบชนิดบุหรี่ซิกาแรตเปลี่ยนแปลงไปอย่างมีนัยสำคัญ
ในกรณีที่มีการทบทวนตามวรรคหนึ่งแล้ว
ปรากฏว่ามูลค่าของสินค้ายาสูบชนิดบุหรี่ซิกาแรตไม่มีการเปลี่ยนแปลง
หรือกรณีอยู่ระหว่างการทบทวนและประกาศกำหนดมูลค่าของสินค้ายาสูบชนิดบุหรี่ซิกาแรต
เพื่อถือเป็นเกณฑ์ในการกำหนดค่าปรับ
ให้ใช้มูลค่าของสินค้ายาสูบชนิดบุหรี่ซิกาแรตตามประกาศฉบับนี้จนกว่าจะมีการเปลี่ยนแปลงมูลค่าของสินค้ายาสูบชนิดบุหรี่ซิกาแรตเป็นอย่างอื่น

ข้อ ๓  ประกาศนี้ให้ใช้บังคับตั้งแต่วันถัดจากวันประกาศเป็นต้นไป

ประกาศ
ณ วันที่ ๒๓ พฤศจิกายน พ.ศ. ๒๕๖๑
พชร
 อนันตศิลป์
อธิบดีกรมสรรพสามิต

พัชรภรณ์/จัดทำ
๒๔ กันยายน ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๓๒๒ ง/หน้า ๕/๑๗ ธันวาคม ๒๕๖๑